Document ID: 32007D0027

KOMISSION PÄÄTÖS,
tehty 22 päivänä joulukuuta 2006,
tietyistä siirtymätoimenpiteistä raakamaidon toimittamisessa maidonjalostuslaitoksiin ja kyseisen maidon jalostamisessa Romaniassa Euroopan parlamentin ja neuvoston asetusten (EY) N:o 852/2004 ja 853/2004 vaatimusten osalta
(tiedoksiannettu numerolla K(2006) 6963)
(ETA:n kannalta merkityksellinen teksti)
(2007/27/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
ottaa huomioon Bulgarian ja Romanian liittymisasiakirjan ja erityisesti sen 42 artiklan,
sekä katsoo seuraavaa:
(1)
Elintarvikehygieniasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 852/2004 (1) säädetään elintarvikealan toimijoita koskevista elintarvikehygieniaan liittyvistä säännöistä, jotka perustuvat vaarojen analysointia ja kriittisiä valvontapisteitä koskeviin periaatteisiin. Kyseisessä asetuksessa säädetään, että elintarvikealan toimijoiden on noudatettava edellä tarkoitettuihin periaatteisiin perustuvia rakenteellisia vaatimuksia. Eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 täydennetään asetuksessa (EY) N:o 852/2004 (2) vahvistettuja sääntöjä. Asetuksen (EY) N:o 853/2004 sääntöihin kuuluvat maidonjalostamoja koskevat erityisvaatimukset sekä raakamaitoa ja meijerituotteita koskevat hygieniavaatimukset.
(2)
Romanian on määrä liittyä yhteisöön 1 päivänä tammikuuta 2007. Liittymistä varten tarvittavat maidonjalostuslaitosten rakenteelliset parannukset ovat parhaillaan käynnissä, jotta jalostamot täyttäisivät (EY) N:o 852/2004 säädetyt rakenteelliset vaatimukset. Vuodesta 2004 yhteisön rakenteellisten vaatimusten mukaisten laitosten määrä on kasvanut 12:sta 123:een.
(3)
Asetuksessa (EY) N:o 853/2004 säädettyjen hygieniavaatimusten mukaisen raakamaidon, joka toimitetaan asetuksen (EY) N:o 852/2004 mukaiset rakenteelliset vaatimukset täyttäviin maidonjalostuslaitoksiin, osuus on kuitenkin kasvanut vain vähän. Vuonna 2005 lehmästä peräisin olevaa raakamaitoa tuotettiin yhteensä 5,6 miljoonaa tonnia vuodessa, josta maidonjalostuslaitoksiin toimitettiin 0,38 miljoonaan tonnia vaatimukset täyttävää raakamaitoa.
(4)
Nykyinen tilanne huomioon ottaen on aiheellista säätää Romanian maitoalan järjestelyä koskevista siirtymätoimenpiteistä.
(5)
Tältä osin Bulgarian ja Romanian liittymisasiakirjan liitteessä VII olevassa 5 luvun I alajakson c kohdassa annetaan tietyille maidonjalostuslaitoksille, jotka eivät ole asetuksessa (EY) N:o 852/2004 säädettyjen rakenteellisten vaatimusten mukaisia, väliaikainen lupa ottaa vastaan raakamaitotoimituksia, jotka eivät ole asetuksen (EY) N:o 853/2004 asiaa koskevien hygieniavaatimusten mukaisia, jäljempänä ’muuta kuin vaatimustenmukaista maitoa’.
(6)
Maidontuotantotiloja, jotka eivät ole asetuksen (EY) N:o 853/2004 hygieniavaatimusten mukaisia ja maidonjalostuslaitoksia, jotka ovat asetuksen (EY) N:o 852/2004 rakenteellisten vaatimusten mukaisia, on kaikilla Romanian alueilla. Vastaavasti tietyt vaatimustenmukaiset laitokset vastaanottavat sekä raakamaitoa, joka täyttää asetuksen (EY) N:o 853/2004 asiaa koskevat hygieniavaatimukset, jäljempänä ’vaatimustenmukainen maito’, että muuta kuin vaatimustenmukaista maitoa. Sen vuoksi lopullisia tuotteita vaatimustenmukaisista laitoksista saisi saattaa markkinoille vain Romaniassa. Lisäksi tässä päätöksessä olisi vahvistettava luettelo kyseisistä vaatimustenmukaisista laitoksista.
(7)
Lisäksi tietyt vaatimustenmukaiset laitokset aikovat jalostaa vaatimustenmukaista ja muuta kuin vaatimustenmukaista maitoa erikseen. Sen vuoksi on tarpeen vahvistaa edellytykset tällaisen maidon keruuta ja käsittelyä sekä siitä saatavien lopputuotteiden markkinoille saattamista varten. Lisäksi tässä päätöksessä olisi vahvistettava luettelo näitä kahden tyyppistä maitoa jalostavista vaatimustenmukaisista laitoksista.
(8)
Siirtymäaika olisi myönnettävä ainoastaan 18 kuukaudeksi. Romanian maitoalaa koskevaa tilannetta olisi tarkasteltava uudelleen ennen edellä tarkoitetun ajanjakson päättymistä. Vastaavasti on aiheellista, että Romania toimittaa vuosittaiset raportit komissiolle niiden maitotilojen, jotka toimittavat raakamaitoa vaatimustenmukaisille laitoksille, kohentamisen edistymisestä.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Luettelot vaatimustenmukaisista laitoksista
Tämän päätöksen liitteessä olevassa I ja II luvussa vahvistetaan Romanian maidonjalostuslaitokset, jotka täyttävät asetuksen (EY) N:o 852/2004 liitteessä II olevan II luvun rakenteelliset vaatimukset, jäljempänä ’vaatimustenmukaiset laitokset’, ja joilla on lupa vastaanottaa ja jalostaa raakamaitoa, joka ei täytä asetuksen (EY) N:o 853/2004 liitteessä III olevan IX jakson I luvun III osan 3 kohdan ja II luvun III osan vaatimuksia, jäljempänä ’muu kuin vaatimustenmukainen maito’.
2 artikla
Muun kuin vaatimustenmukaisen maidon toimittaminen ja jalostus liitteessä olevassa I luvussa luetelluissa vaatimustenmukaisissa laitoksissa
1. Tämän päätöksen liitteessä olevassa I luvussa luetellut vaatimustenmukaiset laitokset saavat vastaanottaa ja jalostaa muuta kuin vaatimustenmukaista raakamaitoa.
2. Niin kauan kuin 1 kohdassa tarkoitetut laitokset voivat soveltaa mainitun kohdan säännöksiä, liitteessä olevassa I luvussa luetelluista vaatimustenmukaisista laitoksista peräisin olevat tuotteet:
a)
voidaan saattaa ainoastaan kotimaan markkinoille tai käyttää jatkojalostukseen toisessa, liitteessä olevassa I luvussa luetellussa vaatimustenmukaisessa laitoksessa;
b)
on merkittävä muulla kuin asetuksen (EY) N:o 853/2004 5 artiklan 1 kohdassa säädetyllä tunnistusmerkillä.
3 artikla
Vaatimustenmukaisen ja muun kuin vaatimustenmukaisen maidon toimittaminen ja jalostus liitteessä olevassa II luvussa luetelluissa vaatimustenmukaisissa laitoksissa
Tämän päätöksen liitteessä olevassa II luvussa luetellut vaatimustenmukaiset laitokset saavat vastaanottaa ja jalostaa raakamaitoa, joka täyttää asetuksen (EY) N:o 853/2004 liitteessä III olevan IX jakson I luvun III osan 3 kohdan ja II luvun IIII osan vaatimukset, jäljempänä ’vaatimuksenmukainen maito’, ja muuta kuin vaatimustenmukaista maitoa eri tuotantolinjoilla edellyttäen, että tällaisten laitosten elintarvikealan toimijat
a)
täyttävät asetuksen (EY) N:o 852/2004 5 artiklan vaatimukset;
b)
osoittavat voivansa täyttää seuraavat edellytykset, mukaan luettuna erillisten tuotantolinjojen osoittaminen:
i)
niiden on ryhdyttävä kaikkiin tarvittaviin toimenpiteisiin, jotta noudatetaan asianmukaisesti laitoksen sisäisiä menettelyjä erilaisten raakamaitojen erottelemiseksi keruuvaiheesta aina viimeiseen tuotantovaiheeseen asti, mukaan luettuna erilliset maidonkeruureitit, erilliset varastot ja erillinen käsittely vaatimustenmukaiselle ja muulle kuin vaatimustenmukaiselle maidolle sekä maitotuotteiden oma pakkaus ja merkintä sen mukaan, ovatko ne peräisin vaatimustenmukaisesta vai muusta kuin vaatimustenmukaisesta maidosta, ja tällaisen maidon erillinen varastointi;
ii)
niiden on vahvistettava menettely, jolla varmistetaan raakamaidon jäljitettävyys, mukaan luettuna tarvittava asiakirjanäyttö tuotteen liikkeistä ja meijerituotteiden kirjanpidosta sekä vaatimustenmukaisen ja muun kuin vaatimustenmukaisen maidon yhteensopivuudesta tuotettujen meijerituotteiden tuoteryhmien kanssa;
iii)
niiden on lämpökäsiteltävä kaikki raakamaito vähintään 71,7 °C:ssa 15 sekunnin ajan;
iv)
niiden on ryhdyttävä kaikkiin tarvittaviin toimenpiteisiin, joilla varmistetaan, että asetuksen (EY) N:o 853/2004 liitteessä II olevassa I jaksossa tarkoitettuja tunnistusmerkkejä ei käytetä väärin.
4 artikla
Liitteessä olevassa II luvussa lueteltuja vaatimustenmukaisia laitoksia koskevat Romanian viranomaisten velvollisuudet
1. Romanian toimivaltaisten viranomaisten on:
a)
varmistettava, että liitteessä olevassa II luvussa lueteltujen vaatimustenmukaisten laitosten elintarvikealan toimijat ryhtyvät kaikkiin tarvittaviin toimenpiteisiin, jotta raakamaidon ja meijerituotteiden erottelua koskevia laitosten sisäisiä menettelyjä noudatetaan asianmukaisesti;
b)
tehtävä testejä ja pistokokeita, joilla tarkastetaan, noudatetaanko liitteessä olevassa II luvussa luetelluissa vaatimustenmukaisissa laitoksissa raaka-maidon ja meijerituotteiden erottelua;
c)
tehtävä testejä hyväksytyissä laboratorioissa kaikelle raakamaidolle ja lopullisille tuotteille, jotka ovat peräisin tämän päätöksen liitteessä olevassa II luvussa luetelluista vaatimustenmukaisista laitoksista, jotta voidaan tarkistaa ovatko ne asetuksen (EY) N:o 853/2004 liitteessä III olevan IX jakson II luvun vaatimusten mukaisia.
2. Liitteessä olevassa II luvussa luetelluista vaatimustenmukaisista laitoksista peräisin oleva muusta kuin vaatimustenmukaisesta raakamaidosta jalostettu maito sekä meijerituotteet voidaan saattaa ainoastaan kotimaan markkinoille tai käyttää jatkojalostukseen muissa tällaisissa laitoksissa tai luvussa I luetelluissa laitoksissa ja niissä on oltava erilainen tunnistusmerkki kuin asetuksen (EY) N:o 853/2004 5 artiklan 1 kohdassa säädetään.
3. Ainoastaan tämän päätöksen liitteessä olevassa II luvussa luetelluissa vaatimustenmukaisissa maidonjalostuslaitoksissa tuotettuja meijerituotteita, jotka ovat tämän artiklan 1 kohdan ja asetuksen (EY) N:o 853/2004 liitteessä III olevan IX jakson vaatimusten mukaisia, saa saattaa markkinoille mainitussa asetuksessa vahvistettujen vaatimustenmukaisina tuotteina.
5 artikla
Noudattaminen ja raportit
1. Romanian on varmistettava, että tämän päätöksen 2 artiklan 1 kohdassa tarkoitetut maitotilat täyttävät vähitellen asetuksen (EY) N:o 853/2004 liitteessä III olevan IX jakson I luvun II ja III osan vaatimukset.
2. Romanian on toimitettava komissiolle vuosittain raportit maitotilojen ja maidonkeruujärjestelmän kohentumisen edistymisestä.
6 artikla
Tämän päätöksen 3 ja 4 artiklassa tarkoitettujen säännösten nojalla tuotetulle maidolle ja maitotuotteille annetaan asetuksen (EY) N:o 1255/1999 osastossa I olevan II ja III luvun, lukuun ottamatta sen 11 artiklaa, ja osaston II mukaista tukea ainoastaan, jos niissä on neuvoston asetuksen (EY) N:o 853/2004 (3) liitteessä II olevassa I jaksossa tarkoitettu ovaali tunnistusmerkki.
7 artikla
Soveltaminen
Tätä päätöstä sovelletaan edellyttäen, että Bulgarian ja Romanian liittymissopimus tulee voimaan, ja tällöin liittymissopimuksen voimaantulopäivästä.
Sitä sovelletaan 30 päivään kesäkuuta 2008 asti.
8 artikla
Osoittaminen
Tämä päätös on osoitettu jäsenvaltioille.
Tehty Brysselissä 22 päivänä joulukuuta 2006.

Labels: 17
7
3
0
18
15